Poemes en ondes hertzianes/Passeig
a Joaquim Torres-Garcia

La boira
              fredament
                                acaba d'engolir la llarga via

Els llums són guaites

En acabar de ploure
                                   quan els arbres somiquen
                                   oh que és dolç escoltar el silenci

El silenci és la boira

Jo somric

I mil llums em somriuen

Són mil llums
                       no pas homes

Com és càlid el somriure dels llums

I les espurnes blanques
                                       del trolley dels trams
                                       dansen com les estrelles

M'HE TOPAT AMB UN HOME QUE PASSAVA

Poesia